Document ID: 32011D0830

IZVEDBENI SKLEP KOMISIJE
z dne 9. decembra 2011
o državah upravičenkah, ki so upravičene do posebnega spodbujevalnega režima za trajnostni razvoj in dobro upravljanje od 1. januarja 2012, kakor je določeno v Uredbi Sveta (ES) št. 732/2008
(notificirano pod dokumentarno številko C(2011) 9044)
(2011/830/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 732/2008 z dne 22. julija 2008 o uporabi sheme splošnih tarifnih preferencialov od 1. januarja 2009 in spremembah uredb (ES) št. 552/97, (ES) št. 1933/2006 in uredb Komisije (ES) št. 1100/2006 in (ES) št. 964/2007 (1) ter zlasti člena 10(2) Uredbe,
ob upoštevanju naslednjega:
(1)
Z Uredbo (EU) št. 512/2011 Evropskega parlamenta in Sveta (2) je bila podaljšana uporaba Uredbe (ES) št. 732/2008 do 31. decembra 2013 ali do datuma iz naslednje uredbe, pri čemer se upošteva datum, ki nastopi prej.
(2)
Uredba (ES) št. 732/2008 določa, da se državam v razvoju, ki izpolnjujejo zahteve iz členov 8 in 9, dodeli posebni spodbujevalni režim za trajnostni razvoj in dobro upravljanje.
(3)
Vse države v razvoju, ki želijo uporabljati posebni spodbujevalni režim od 1. januarja 2012, so do 31. oktobra 2011 morale za ta namen predložiti zahtevek z izčrpnimi informacijami o ratifikaciji zadevnih konvencij, zakonodaji in ukrepih za učinkovito izvajanje določb konvencij ter zavezo, da bodo sprejele in v celoti upoštevale mehanizem spremljanja in pregledovanja, ki je predviden v zadevnih konvencijah. Da se državi prosilki odobri spodbujevalni režim, mora biti obravnavana kot ranljiva država, kakor je določeno v členu 8(2) Uredbe (ES) št. 732/2008.
(4)
Komisija je do 31. oktobra 2011 prejela zahtevek Republike Zelenortski otoki (v nadaljnjem besedilu: Zelenortski otoki) za dodelitev posebnega spodbujevalnega režima za trajnostni razvoj in dobro upravljanje od 1. januarja 2012.
(5)
Zahtevek je bil obravnavan v skladu z določbami člena 10(1) Uredbe (ES) št. 732/2008.
(6)
Obravnava je pokazala, da Zelenortski otoki izpolnjujejo vse potrebne zahteve iz členov 8 in 9 Uredbe (ES) št. 732/2008. Zato je treba Zelenortskim otokom dodeliti posebni spodbujevalni režim od 1. januarja 2012 do 31. decembra 2013 ali do datuma iz naslednje uredbe, pri čemer se upošteva datum, ki nastopi prej.
(7)
V skladu s členom 10(3) Uredbe (ES) št. 732/2008 je treba o tem sklepu obvestiti Zelenortske otoke.
(8)
Ukrepi iz tega sklepa so v skladu z mnenjem Odbora za splošne preferenciale.
(9)
Ta sklep ne vpliva na status držav upravičenk do tega režima, navedenih v Odločbi Komisije 2008/938/ES z dne 9. decembra 2008 o seznamu držav upravičenk, ki so upravičene do posebnega spodbujevalnega režima za trajnostni razvoj in dobro upravljanje, kakor je predvideno v Uredbi Sveta (ES) št. 732/2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011 (3), kakor je bila spremenjena z Odločbo 2009/454/ES (4), ter v Sklepu Komisije 2010/318/EU z dne 9. junija 2010 o državah upravičenkah, ki so upravičene do posebnega spodbujevalnega režima za trajnostni razvoj in dobro upravljanje od 1. julija 2010 do 31. decembra 2011, kakor je določeno v Uredbi Sveta (ES) št. 732/2008 (5) -
SPREJELA NASLEDNJI SKLEP:
Člen 1
Republika Zelenortski otoki je od 1. januarja 2012 do 31. decembra 2013 ali do datuma iz naslednje uredbe, pri čemer se upošteva datum, ki nastopi prej, upravičena do posebnega spodbujevalnega režima za trajnostni razvoj in dobro upravljanje, kakor je določeno v Uredbi (ES) št. 732/2008.
Člen 2
Ta sklep je naslovljen na Republiko Zelenortski otoki.
V Bruslju, 9. decembra 2011

Labels: 19
5
10
3
18